Drapet i Løten: Mener påstått samtale aldri har funnet sted
Ifølge politiet har noen fortalt at de snakket med Ole Andreas Sønstvedt (37) etter nyttårsaften. Politiet mener samtalen aldri har skjedd. Politiet mener fremdeles at 37-åringen ble drept på nyttårsaften eller kort tid etter.  De sa tidlig at de også undersøkte to mulige livstegn fra Sønstvedt på to ulike datoer tidlig i januar. Et av disse to mulige livstegnene skal dreie seg om en angivelig samtale med Ole Andreas Sønstvedt etter nyttårsaften. Samtalen skal ikke ha vært foretatt fra 37-åringens telefon. – Det er noen som har sagt at man har snakket med ham, men så mener vi at det ikke stemmer. At han ikke har snakket med noen, sier politiadvokat i Innlandet, Liv Hilde Nytrøen, til VG.  – Tror politiet at det er sagt for å villede, eller at personen kan ha husket feil? – Det vet vi ikke. Det ønsker jeg egentlig ikke å kommentere, men vi tror ikke at den samtalen har funnet sted.  Snakket med familiemedlem nyttårsaften Den siste sikre livstegnet politiet har klart å verifisere, er en samtale Ole Andreas Sønstvedt har hatt på nyttårsaften. Da snakket han med et familiemedlem.  Nytrøen vil ikke si når på dagen samtalen fant sted.  – Vi er sikre på at det er han som har tatt den samtalen. Det er det vi har verifisert som et helt klart siste sikre livstegn fra han.  – Var det noe i den samtalen som skapte bekymring? – Jeg kan ikke kommentere innholdet i den samtalen.  Politiet sier likevel at de ikke tror at det skal ha skjedd noe på gården umiddelbart etter samtalen, men at det først skal ha skjedd noe etter noe tid.  Mobiltelefonen til Sønstvedt er fremdeles ikke funnet, men politiet har hentet ut samtaledata og oversikt over aktiviteten på den.  – Det er ikke registrert noe kommunikasjon etter nyttårsaften, sier Nytrøen.  Forandret forklaring VG skrev tirsdag at politiet mener mistanken mot den drapssiktede 42 år gamle kvinnen er styrket etter de siste ukers etterforskning, og spesielt etter at hun møtte til nytt avhør i slutten av februar.  Der ble hun konfrontert med en rekke funn politiet har gjort i saken. Hun skal i avhøret ha forandret forklaring på flere områder, og også forklart seg ulikt om samme omstendigheter underveis i avhøret.  Selv nekter hun straffskyld, og har stilt spørsmål om og hvorfor noen uriktig prøver å kaste mistanke over på henne.  Hennes forsvarer, Jens-Henrik Lien, ønsker ikke å kommentere saken. 
Politiet mener en angivelig samtale med Ole Andreas Sønstvedt (37) etter nyttårsaften aldri har skjedd 37-åringen ble drept på nyttårsaften eller kort tid etter, ifølge politiet Siste verifiserte kontakt Sønstvedt hadde, var med et familiemedlem på nyttårsaften Den drapssiktede 42-årige kvinnen nekter for å ha noe med drapet å gjøre